Liike Nyt
Liike Nyt on huhtikuussa 2018 perustettu suomalainen sitoutumaton poliittinen kansanliike. Liike Nyt korostaa omassa mallissaan avointa vuorovaikutusta sekä poliittisen päätöksenteon joukkoistamista. Liike Nyt haluaa omalla toiminnallaan luoda alustan dialogiselle päätöksenteolle, jossa paras argumentti voittaa.
Liike Nyt -liikkeen perustajia ovat Sarian Antila, Helene Auramo, Tuomas Enbuske, Hjallis Harkimo, Mikael Jungner, Karoliina Kähönen ja Alex Nieminen.
Elokuussa 2018 mukaan liittyivät turkulaisessa kunnallispolitiikassa toimivat kiinteistövälittäjä ja juontaja Jethro Rostedt ja yökerhoyrittäjä Sedu Koskinen.
Liike Nyt -liike ilmoitti marraskuussa 2018 että lähtee mukaan vuoden 2019 eduskuntavaaleihin. Heillä on tavoitteena saada valtakunnallisesti vähintään 150 vaaliehdokasta.
Tammikuussa 2019 liike julkisti 48 eduskuntavaaliehdokasta, jotka koostuvat tavallisista ihmisistä ja eri alojen asiantuntijoista. Myös liikkeen perustaja Hjallis Harkimo on ehdolla Uudenmaan vaalipiiristä.
Tammikuussa 2019 entinen puhemies Maria Lohela loikkasi Sinisestä Tulevaisuudesta Liike Nytiin.
Liike Nyt -liikkeen perustamista on perusteltu uusien toimintatapojen tuomisena politiikkaan sekä näkyvyyden lisäämisellä. Mikael Jungner luonnehti tarvetta uudelle polittiselle liikkeelle sillä, että olemassa olevat puolueet ja poliittinen kulttuuri kaipaavat ravistelua.
Liike Nyt sai julki tullessaan suurta mediahuomiota. Ensimmäiset uutiset uuden liikkeen perustamisesta tulivat julki 18. huhtikuuta 2018, kun "Helsingin Sanomat" uutisoi Hjallis Harkimon ja Mikael Jungnerin olevan perustamassa uutta poliittista liikettä. Jungner painotti että kyseessä on nimenomaisesti uusi poliittinen liike tavanomaisen puolueen sijasta. Erona tavanomaiseen puolueeseen Jungner ilmoitti vallan tavoittelun sijasta pyrkimyksen muuttaa vakiintuneita toimintamalleja digitalisaatiota hyväksi käyttäen.
Torstaina 19. huhtikuuta lehdistön huhut uuden liikkeen perustamisesta saivat lisää pontta alleen, kun Hjallis Harkimo vahvisti omassa lehdistötilaisuudessaan eroavansa kokoomuksesta. Harkimo kertoi eronsa syyksi näkemykselliset ristiriitaisuudet puoluetta kohtaan sekä puoluejohdon autoritaarisuuden.
Varsinaisesti liikkeen perustaminen tuli julkisuuteen lauantaina 21. huhtikuuta, kun Harkimo oli vieraana Ykkösaamun Jari Korkin haastattelussa. Haastattelussa paljastettiin muun muassa muut perustajajäsenet, jotka ovat Harkimon ja Jungnerin lisäksi viestinnän ammattilainen Sarian Antila, Slushin perustajana tunnettu Helene Auramo, toimittaja Tuomas Enbuske, väitöskirjatutkija Karoliina Kähönen sekä yrittäjä Alex Nieminen. Torstaina 26. huhtikuuta Harkimo perusti eduskuntaryhmän nimeltä Liike Nyt (liik). Syyskuussa Liike Nyt avasi ensimmäisen toimistonsa Helsinkiin.
Liike Nyt -liikkeen perustaminen ja siihen liittyvä Harkimon ero kokoomuksesta herätti voimakasta kritiikkiä niin puoluetoimijoissa kuin mediassakin. "Ilta-Sanomien" politiikan erikoistoimittaja Timo Haapala luonnehti omassa kommentissaan Harkimon siirtoa ”narsistiseksi farssinäytelmäksi”, jossa yrityselämässä kannuksensa tehnyt Harkimo ei kykene hyväksymään polittiisen koneiston toimintamalleja. Vihreiden kansanedustaja Ville Niinistö kyseenalaisti Ykkösaamun haastattelussa tarpeen ”keski-ikäisten ja hyväosaisten miesten kapinaliikkeelle” allekirjoittaen kuitenkin väitteen Harkimon esiintuomille asioille poliittisen järjestelmän muutostarpeista.